Diari Oficial de la Generalitat Valenciana


Sumari del DOGV 8834, del 15-06-2020 (2020/4449)

RESOLUCIÓ d'11 de juny de 2020, de la Conselleria de Política Territorial, Obres Públiques i Mobilitat, per la qual es convoquen ajudes per a l'adquisició/electrificació de bicicletes urbanes i vehicles elèctrics de mobilitat personal.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8834

Data del DOGV
:   15-06-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/4449


Data del document
:   11-06-2020

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * ajuda pública

RESOLUCIÓ d'11 de juny de 2020, de la Conselleria de Política Territorial, Obres Públiques i Mobilitat, per la qual es convoquen ajudes per a l'adquisició/electrificació de bicicletes urbanes i vehicles elèctrics de mobilitat personal. [2020/4449]  
La Conselleria de Política Territorial, Obres Públiques i Mobilitat inclou, entre les seues línies prioritàries d'actuació, el foment i suport a les maneres de desplaçament sostenibles, com a instrument al servei d'un sistema de mobilitat respectuós amb el medi ambient i la qualitat urbana, inclusiu i eina decisiva enfront del canvi climàtic.  
El nou paradigma de mobilitat sorgit com a conseqüència de la pandèmia de la Covid-19 obliga les administracions a l'impuls decidit a les formes de mobilitat, com són la bicicleta i els vehicles de mobilitat personal, VMP, que oferisquen alternatives de qualitat per als desplaçaments personals.  
En este context s'han aprovat per l'Ordre 5/2020, de 8 de juny, de la Conselleria de Política Territorial, Obres Públiques i Mobilitat, les bases reguladores per a l'atorgament de subvencions per a l'adquisició/electrificació de bicicletes urbanes i vehicles elèctrics de mobilitat personal, VMP (DOGV núm. 8834, de 15 de juny de 2020). Esta subvenció s'articularà mitjançant el suport dels comerços i botigues físics situats a la Comunitat Valenciana que s'adherisquen a esta convocatòria d'ajudes.  
El procediment de concessió d'aquestes ajudes es tramitarà en règim de concurrència competitiva, i l'únic criteri d'atorgament és el del moment de presentació de les corresponents sol·licituds, fins a esgotar la dotació pressupostària disponible, d'acord amb el que s'estableix en l'article 165.2.f, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Quant a la política de la competència de la Unió Europea, estes ajudes no requereixen notificació o comunicació a la Unió Europea, perquè no falsegen o amenacen amb falsejar la competència, d'acord amb el que s'estableix en l'article 107 del Tractat de Funcionament de la Unió Europea; en concret pel fet que van dirigides a persones físiques adquirents de bicicletes/equips d'electrificació i VMP elèctrics, així com pel fet que l'activitat subvencionada, l'adquisició d'aquests vehicles, no representa l'exercici d'una activitat econòmica, raons per les quals estes ajudes no falsegen la competència.   
  
Per això, i en virtut del que disposa l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (LHP), i en virtut del que estableix l'Ordre 5/2020, de 8 de juny, de la Conselleria de Política Territorial, Obres Públiques i Mobilitat, per la qual s'estableixen les bases reguladores per a l'atorgament de subvencions per a l'adquisició/electrificació de bicicletes urbanes i vehicles elèctrics de mobilitat personal, i en virtut de les facultats conferides per l'article 28.e, de la Llei 5/1983, de 30 de desembre, del Consell, i l'article 165.1 de l'LHP, resolc:  
  
  
Article 1. Objecte de la resolució  
1. L'objecte d'aquesta resolució és convocar les ajudes de la Conselleria de Política Territorial, Obres Públiques i Mobilitat per a l'adquisició/electrificació de bicicletes urbanes i vehicles elèctrics de mobilitat personal, a càrrec del pressupost de la Generalitat de l'exercici 2020.  
  
2. Les bases reguladores d'aquesta convocatòria van ser aprovades per Ordre 5/2020, de 8 de juny, de la Conselleria de Política Territorial, Obres Públiques i Mobilitat, per la qual s'estableixen les bases reguladores per a l'atorgament de subvencions per a l'adquisició/electrificació de bicicletes urbanes i vehicles elèctrics de mobilitat personal, VMP, i han sigut publicades en el DOGV núm. 8834, de 15 de juny.  
3. Seran objecte d'ajuda els vehicles o equips d'electrificació adquirits o instal·lats en comerços que s'hagen adherit a esta subvenció.   
  
Article 2. Persones beneficiàries  
1. Podran ser beneficiàries d'aquestes ajudes les persones físiques residents a la Comunitat Valenciana que adquirisquen un vehicle o equip d'electrificació que complisca els requisits d'aquesta convocatòria.  
2. Cada persona física únicament podrà sol·licitar ajuda per a un vehicle i per un dels conceptes solament (bicicleta convencional, familiar, elèctrica, VMP o equips d'electrificació).  
3. No es podrà concedir una subvenció si la compra no s'efectua a través d'una de les botigues o comerços adherits a la convocatòria d'ajudes.   
4. Els vehicles subvencionats no podran ser objecte de transmissió a tercers en un termini de 2 anys, i hauran d'estar durant aqueix termini a plena disposició de la persona beneficiària.  
5. Donada la naturalesa de la subvenció, destinada a la promoció de la mobilitat sostenible, i en consideració, a més, a les limitacions de l'ajuda atorgada, no seran aplicables els límits establits en l'article 13.2 de la Llei 38/2003, de 17 de novembre, general de subvencions.  
  
  
Article 3. Dotació pressupostària i import de l'ajuda  
1. Les ajudes convocades amb esta resolució es finançaran a càrrec dels pressupostos de la Generalitat per a l'exercici 2020, dins de la línia pressupostària S8529 del capítol 7 del programa pressupostari 08.02.02. 513.10 Infraestructures Públiques.   
2. La quantitat global màxima destinada a esta convocatòria és de 500.000 euros.  
3. En el cas de disponibilitat pressupostària addicional es podrà ampliar el crèdit destinat al finançament d'aquestes ajudes, per a atendre les sol·licituds que presentades dins del termini hagen sigut inadmeses per esgotament dels recursos inicialment dotats, en els termes recollits en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
  
4. L'import de les ajudes serà el següent  
a. Per a l'adquisició de bicicletes elèctriques: 250 €. El preu de la bicicleta no podrà ser superior a 1400 €, IVA inclòs.  
b. Per a l'adquisició de bicicletes convencionals (no elèctriques): 75 € o 150 euros en el cas de bicicletes amb element de càrrega per a transport de menors (bicicleta familiar). El preu de la bicicleta no podrà ser superior a 500 €, IVA inclòs, o 700 euros en el cas de bicicletes familiars amb element de càrrega per a transport infantil.  
c. Equips d'electrificació de bicicleta: 200 €. El preu de l'equip d'electrificació no podrà ser superior a 600 €, instal·lació i IVA inclosos.  
  
d. VMP elèctrics: 75 €. El preu del VMP no podrà ser superior a 450 €, IVA inclòs.  
5. En cap cas l'import de les ajudes podrà excedir el preu del vehicle/equip adquirit. En el cas que així fora, es minoraria la subvenció en este excés.  
  
Article 4. Requisits dels vehicles i equips d'electrificació objecte d'ajuda  
1. Podran ser objecte d'ajuda els vehicles o equips d'electrificació adquirits a partir del 22 de juny de 2020, que tinguen les condicions següents:  
a. Bicicletes convencionals ?no electrificades. Les bicicletes objecte d'ajuda hauran de tindre el caràcter d'urbà. A l'efecte d'aquesta ordre es consideren bicicletes urbanes les que per les seues característiques es diferencien d'altres bicicletes de caràcter esportiu o infantil, com ara la posició vertical de la conducció, amplària mitjana de la roda, disponibilitat de parafang, llum i altres elements similars. Es podran incloure en esta categoria les bicicletes dotades d'elements de càrrega per a transport infantil (bicicleta familiar).  
b. Bicicletes elèctriques  
1r Les bicicletes elèctriques subvencionables seran del tipus bicicleta urbana, amb assistència al pedaleig i equipament estàndard.  
2n Potència del motor elèctric inferior o igual a 250 W.  
3r Autonomia aproximada 50 km.  
4t Bateria d'ió liti, de 36 V i capacitat mínima de 9 A.h  
5é L'alimentació ha de tallar-se quan la bicicleta arribe a 25 km/hora o bé quan la persona deixa de pedalar.  
6é Compliment de la norma UNE-EN 15251:2018. Cicles amb Assistència Elèctrica. Bicicletes EPAC  
c. Equips d'electrificació de bicicletes urbanes. Els equips d'electrificació per a l'assistència al pedaleig compliran les limitacions assenyalades per a les bicicletes elèctriques.   
d. Vehicles de mobilitat personal (VMP)  
1r Velocitat màxima 25 km/hora   
2n Autonomia mínima 30 km  
3r Bateria d'ió liti, de capacitat mínima de 7,8 A.h  
2. Les bicicletes, VMP i equips d'electrificació el preu de venda dels quals siga superior al fixat com a màxim subvencionable, no seran objecte d'ajuda.  
3. Els vehicles i els equips d'electrificació seran identificables pel seu número de bastidor, número de sèrie de la bateria i, en el seu cas, del motor.  
4. La garantia mínima dels vehicles i dels equips d'electrificació serà de 2 anys.  
5. Els vehicles subvencionats portaran una etiqueta adhesiva amb el logo de la Generalitat, que es descarregarà en la pàgina web d'aquesta conselleria en la forma que dispose la Direcció General d'Obres Públiques, Transport i Mobilitat Sostenible. L'etiqueta serà a càrrec del comerç o botiga adherit. Els vehicles hauran d'estar homologats i autoritzats per a la seua circulació en vies públiques d'Espanya.  
6. Els vehicles hauran d'haver-se adquirit a partir del 22 de juny de 2020 (inclòs).  
  
Article 5. Adhesió de botigues i comerços a esta convocatòria  
1. Podran adherir-se a estes ajudes els comerços i botigues físics situats a la Comunitat Valenciana que estiguen autoritzats per a la venda de bicicletes elèctriques, convencionals, equips d'electrificació i/o VMP elèctrics ?qualsevol d'aquests tipus de vehicles- que així ho sol·liciten. Estos establiments actuaran d'intermediaris entre la Conselleria i les persones beneficiàries de la subvenció i presentaran les sol·licituds d'ajuda.  
2. No seran admeses les sol·licituds d'adhesió de comerços l'únic canal de venda dels quals siga en línia. Els establiments adherits hauran de disposar d'un comerç físic a la Comunitat Valenciana.  
3. Les botigues i comerços no podran presentar sol·licituds d'ajuda fins que s'haja acceptat la seua sol·licitud d'adhesió. A este efecte es comprovarà la seua adhesió mitjançant la taula d'establiments adherits que, degudament actualitzada, s'inclourà en la pàgina web d'aquesta conselleria.  
4. Per a la seua adhesió els comerços i botigues interessats hauran de presentar, abans de l'1 de novembre pròxim (inclòs), la sol·licitud d'adhesió degudament emplenada publicada a este efecte en la pàgina web i seu electrònica d'aquesta conselleria.   
5. En el cas que alguna sol·licitud estiguera incompleta, es requerirà la sol·licitant perquè en un termini de 10 dies la complete, transcorregut el qual es considerarà que ha desistit de la seua sol·licitud.  
6. La Direcció General d'Obres Públiques, Transport i Mobilitat Sostenible analitzarà les sol·licituds que es vagen rebent i anirà resolent i notificant sobre la seua adhesió. La relació d'establiments adherits es mantindrà actualitzada en la pàgina web d'aquesta conselleria.  
7. La presentació de la sol·licitud d'adhesió per part d'un comerç o botiga comporta l'acceptació incondicionada i el compromís de compliment de les bases reguladores i d'aquesta convocatòria de subvenció.  
  
8. La presentació de la sol·licitud suposa l'acceptació dels comerços adherits que el seu nom i localització puguen ser utilitzats en actes informatius i de comunicació d'aquesta conselleria relacionats amb la promoció de la bicicleta i de la mobilitat sostenible.  
9. Les botigues adherides hauran de disposar de servei postvenda i d'un sistema per a la gestió de bateries usades d'almenys dos anys des de la venda.  
  
Article 6. Sol·licituds de subvenció  
1. Les persones físiques que desitgen rebre estes ajudes hauran d'adquirir els seus vehicles/equips d'electrificació en algun dels establiments adherits a esta convocatòria, que els facilitarà el model de sol·licitud inclòs en la pàgina web d'aquesta conselleria. A este efecte es publicarà en esta pàgina web i en la seu electrònica de la GVA la corresponent relació de comerços i botigues adherits. Els establiments adherits presentaran les sol·licituds d'ajuda davant l'Administració.  
2. La sol·licitud d'ajudes continguda en la pàgina web d'aquesta conselleria i en la seu electrònica GVA serà signada de manera presencial per la sol·licitant de les ajudes i segellada pel comerç o empresa instal·ladora de l'equip. La sol·licitud recollirà les dades d'identitat de la sol·licitant, el tipus de vehicle/equip d'electrificació que s'adquirirà i el seu preu de venda (IVA inclòs), sense deduir la subvenció, així com declaració relativa a:  
a. No haver rebut altres ajudes per a l'actuació subvencionada, i/o de les que haja rebut amb el mateix objecte, amb indicació del seu import.   
b. Ser resident a la Comunitat Valenciana.  
c. Compromís de no transmetre el vehicle/equip adquirit en un termini de 2 anys des de la seua compra.  
d. Dades d'identificació financera  
3. La tramitació del procediment serà telemàtica, la qual cosa requerirà la presentació de sol·licituds, escrits i comunicacions signats electrònicament davant el Registre electrònic, mitjançant una signatura electrònica avançada basada en un certificat reconegut, segons el que es disposa en el Decret 220/2014, de 12 de desembre, del Consell, pel qual s'aprova el reglament d'administració electrònica de la Comunitat Valenciana, i expedit per la Generalitat o per qualsevol altra prestadora de serveis de certificació amb la qual la Generalitat haja signat l'oportú conveni.  
4. Les botigues i comerços no podran presentar sol·licituds d'ajuda fins que s'haja acceptat la seua sol·licitud d'adhesió. A este efecte es comprovarà la seua adhesió mitjançant la taula d'establiments adherits que, degudament actualitzada, es trobarà en la pàgina web d'aquesta conselleria.  
5. Els establiments adherits presentaran a esta conselleria les sol·licituds de subvenció de les persones compradores fins a les 24 hores del 10 de novembre de 2020. No s'admetran sol·licituds presentades fora d'aquest termini.   
6. Les bicicletes, VMP i equips d'electrificació el preu de venda dels quals siga superior al fixat com a màxim subvencionable, no seran objecte d'ajuda.   
7. En el cas de requerir-se informació addicional, l'Administració podrà sol·licitar informació addicional a la botiga adherida, i es fixarà per a això un termini màxim de 10 dies, transcorregut el qual es considerarà que ha desistit de la seua sol·licitud.  
8. Les sol·licituds de subvenció es resoldran per ordre d'entrada de la documentació completa en esta conselleria. En el cas de subvencions no admeses, la resolució recollirà els motius per a la inadmissió. La concessió de les subvencions serà comunicada a l'establiment venedor.  
  
9. El termini màxim per a formalitzar la venda és de 30 dies naturals, des de la comunicació de la concessió de la subvenció, o fins al 20 de novembre (inclòs), si esta data és anterior al compliment del termini dels 30 dies naturals.   
10. En cap cas, les persones compradora i venedora podran ser la mateixa persona física.  
11. Cap empresa podrà tramitar sol·licituds d'ajuda que superen els 100.000 euros.  
  
Article 7. Justificació i pagaments de les ajudes  
1. Per a sol·licitar el pagament de les ajudes els establiments adherits hauran de realitzar el tràmit telemàtic habilitat en la seu electrònica GVA, i en la pàgina web d'aquesta conselleria. La data límit per a sol·licitar el pagament és de 30 dies naturals, des que se li haja comunicat la concessió de l'ajuda, o el 20 de novembre de 2020 (inclòs), si esta última data és anterior.  
2. A este efecte, en el moment de la venda el comerç estendrà una factura on es reculla la identificació de la persona compradora, de l'establiment i del vehicle/equip adquirit, el seu número de bastidor, número de sèrie de la bateria i, en el seu cas, del motor, el preu original de venda i la deducció practicada per la subvenció. La factura haurà d'estar signada per la persona beneficiària de l'ajuda, i s'adjuntarà a la sol·licitud de pagament de la subvenció. Esta deducció té la consideració de bestreta de la subvenció i està condicionada a l'aportació de la documentació justificativa.  
3. La presentació d'aquesta factura, així com el justificant del pagament, és requisit indispensable per a procedir al pagament de la subvenció.   
4. Els pagaments únicament s'admetran si estan realitzats a través d'entitat financera, bé mitjançant transferència bancària, xec nominatiu, targeta de crèdit o de dèbit, i la seua justificació es realitzarà mitjançant la presentació de còpia de l'extracte bancari que acredite l'eixida efectiva dels fons per part de la persona beneficiària, del xec nominatiu o del càrrec corresponent efectuat sobre la respectiva targeta. A este efecte s'admetrà el tiquet de compra sempre que es detalle l'objecte adquirit. Queden exclosos els pagaments realitzats en efectiu o mitjançant ingrés en compte. En cas que l'ordre de transferència o l'anotació de l'extracte bancari siguen globals i estiguen referits a diversos justificants de despesa, serà necessari adjuntar una relació degudament detallada en la qual aparega la destinatària del pagament.  
5. Només es consideraran vàlids els justificants que acrediten el pagament per part de la persona sol·licitant de l'ajuda.   
6. D'acord amb el que s'estableix en l'article 20 de la Llei 38/2003, de 17 de novembre, general de subvencions, les subvencions concedides seran comunicades a la Base de Dades Nacional de Subvencions.   
  
Article 8. Terminis de presentació  
Els terminis establits en esta convocatòria són els següents:  
1. Sol·licituds d'adhesió de botigues i comerços: des del 15 de juny fins a l'1 de novembre de 2020.  
2. Sol·licituds de subvenció presentades per les botigues i comerços adherits: des del 22 de juny fins al 10 de novembre de 2020. (No poden presentar-se sol·licituds d'ajuda fins a haver sigut admesos com a establiments col·laboradors).  
3. Sol·licituds de pagament de les ajudes concedides presentades per les botigues i comerços adherits: des del 22 de juny fins al 20 de novembre de 2020.  
  
Article 9. Criteris de concessió  
1. Les ajudes regulades en esta convocatòria es concediran amb subjecció als principis de publicitat, concurrència i objectivitat.  
2. La concessió d'aquestes ajudes es realitzarà en règim de concurrència competitiva, i l'únic criteri d'atorgament és el del moment de presentació de les corresponents sol·licituds, fins a esgotar la dotació pressupostària disponible, d'acord amb el que s'estableix en l'article 165.2.f), de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Article 10. Ordenació, instrucció, i resolució. Comissió d'avaluació  
  
1. L'òrgan competent per a la instrucció del procediment serà la Direcció General d'Obres Públiques, Transport i Mobilitat Sostenible que podrà contractar serveis auxiliars de suport per a la gestió d'aquestes ajudes, d'acord amb el que s'estableix en esta convocatòria.  
2. L'avaluació de les sol·licituds i l'elevació de la proposta de concessió a la Direcció General d'Obres Públiques, Transport i Mobilitat Sostenible serà competència d'una comissió d'avaluació que actuarà com a òrgan col·legiat.  
3. Esta comissió estarà composta pel subdirector general de Mobilitat, que assumirà la presidència de l'òrgan; per la cap de secció de Construcció València I, que assumirà la secretaria de l'òrgan; per una tècnica d'Obres Públiques del Servei de Mobilitat Urbana; pel cap del Servei de Mobilitat Urbana, i per la Cap del Servei de Gestió i Suport Tècnic, tots funcionaris de la Direcció General d'Obres Públiques, Transport i Mobilitat Sostenible. En l'exercici de les seues competències la comissió podrà disposar de l'assistència tècnica que estime necessària.  
  
4. La comissió d'avaluació elaborarà una relació de les sol·licituds que es propose desestimar, indicant-ne la causa de la denegació.  
5. A la comissió d'avaluació li seran aplicables les normes previstes per als òrgans col·legiats en la Llei 40/2015, d'1 d'octubre, de règim jurídic del sector públic.  
6. El termini màxim per a resoldre i notificar la resolució serà de sis mesos, comptadors des de la finalització del termini de presentació de les sol·licituds d'ajuda. Transcorregut el termini sense que s'haguera notificat resolució expressa, les persones sol·licitants entendran desestimades les seues sol·licituds per silenci administratiu, tot això sense perjudici de l'obligació de resoldre expressament que incumbeix a l'Administració.  
7. La resolució motivada del procediment es notificarà a les botigues i comerços adherits. Les ajudes concedides es publicaran en la Base de Dades Nacional de Subvencions (BDNS) en compliment del que s'estableix en la Llei 38/2003, de 17 de novembre, general de subvencions, amb expressió de la convocatòria, del programa i crèdit pressupostari al qual s'imputen, beneficiària, quantitat concedida i objectiu o finalitat de l'ajuda.   
8. La resolució de concessió i/o denegació de l'ajuda posarà fi a la via administrativa. Contra la resolució es podrà interposar recurs potestatiu de reposició davant la Direcció General d'Obres Públiques, Transport i Mobilitat, en el termini d'un mes, comptadors des de l'endemà de la seua publicació, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu, en el termini de dos mesos comptadors des de l'endemà de la publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.  
  
9. Així mateix, les ajudes concedides seran objecte de publicació en la pàgina web d'aquesta conselleria.  
  
Article 11. Compatibilitat amb altres ajudes  
1. Estes ajudes seran compatibles amb qualsevol altra que amb el mateix objecte poguera rebre la persona sol·licitant, sense perjudici del que s'estableix en l'apartat següent.  
2. L'import conjunt de les ajudes, subvencions o recursos públics que amb este objecte poguera rebre la persona sol·licitant no podrà superar el preu d'adquisició del bé objecte de l'ajuda. En el cas que així fora, es procediria a reintegrar la quantitat que excedisca d'aquest.  
  
3. Les persones beneficiàries hauran de comunicar a esta Administració, en els termes que es reflecteixen en els models de sol·licitud, la percepció d'altres subvencions o ajudes que hagen pogut percebre amb el mateix objecte, quan siguen coneixedores de la seua concessió.  
  
Article 12. Control i reintegrament de les subvencions. Infraccions i sancions. Detecció del frau  
1. La Conselleria d'Obres Públiques, Transport i Mobilitat vetlarà pel compliment del que s'estableix en esta convocatòria i l'assoliment dels objectius als quals es dirigeix este programa d'ajudes.  
2. Les persones beneficiàries de la subvenció, així com els establiments adherits queden obligats a facilitar el control de la subvenció durant un termini de dos anys.  
3. En el cas que es detectaren incompliments en algun dels aspectes als quals es refereix esta convocatòria, s'iniciarà expedient de reintegrament de la subvenció, incrementada en els corresponents interessos legals.  
4. L'incompliment per part de les persones beneficiàries o dels establiments adherits dels requisits i obligacions que s'estableixen en esta convocatòria i en les seues bases reguladores, se sotmetrà al règim d'infraccions i sancions fixat en el títol IV de la Llei 38/2003, de 17 de novembre, general de subvencions.   
5. A este efecte s'establirà un pla de control en el desenvolupament del qual es realitzaran controls aleatoris, dirigits almenys al 10 % de les ajudes concedides. Els controls seran administratius i sobre el terreny, en els quals es comprovarà el respecte de totes les condicions fixades en estes bases i en la convocatòria d'ajudes.  
6. Qualsevol persona que tinguera coneixement de fets que pogueren ser constitutius de frau o irregularitat relacionats amb les ajudes previstes en esta convocatòria pot posar-los en coneixement del Servei Nacional de Coordinació Antifrau de la Intervenció General de l'Administració de l'Estat, a través del canal habilitat a este efecte per este servei en l'adreça web:  
https://www.igae.pap.hacienda.gob.es/sitios/igae/es-es/snca/paginas/inicio.aspx  
  
Article 13. Publicitat  
1. Els comerços i botigues adherits col·locaran en lloc visible del seu establiment el logo de la Generalitat Valenciana i d'aquesta acció. Este logo pot descarregar-se en la pàgina web d'aquesta conselleria.  
2. Qualsevol referència, per part de les persones beneficiàries o els comerços, als vehicles/equips adquirits mitjançant esta subvenció, haurà de fer esment de la subvenció rebuda.  
3. Els vehicles adquirits a l'empara d'aquesta convocatòria hauran de portar un adhesiu amb el logo de la Generalitat i d'aquesta acció. Este adhesiu serà per compte de l'establiment venedor.   
  
Article 14. Fiscalitat  
Als efectes fiscals, l'import de la subvenció és un increment patrimonial.  
  
Article 15. Entitat col·laboradora  
La Conselleria de Política Territorial, Obres Públiques i Mobilitat podrà contractar serveis externs de suport en tasques auxiliars de recepció de sol·licituds, avaluació, verificació administrativa, comprovacions in situ, d'acord amb el que estableixen els articles 12 i següents de la Llei 38/2003 de 17 de novembre, general de subvencions, i el seu Reglament aprovat per Reial decret 887/2006, de 21 de juliol. Els requisits d'aquesta entitat seran els fixats en la legislació de contractes del sector públic. (Llei 9/2017, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014).  
  
Article 16. Protecció de dades  
1. La sol·licitud d'inici d'aquest procediment comporta el tractament de dades de caràcter personal en el marc del que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. La informació relativa al tractament de les dades de caràcter personal es troba disponible en el Registre d'activitats de tractament publicat en la pàgina web de la conselleria competent en matèria de política territorial, obres públiques i mobilitat. En concret, la informació bàsica del tractament és la següent:  
- Nom del tractament: Subvencions: ajudes en matèria de mobilitat:  
  
- Identitat de la persona responsable del tractament: persona titular de la sotssecretaria de la conselleria amb competències en matèria de política territoral, obres públiques i mobilitat.  
- Finalitat del tractament: gestionar les ajudes en matèria de mobilitat sostenible  
3. Quan les persones interessades hagen d'aportar a esta conselleria documents que incloguen dades de caràcter personal de terceres persones, hauran de declarar davant la conselleria que els han informat de la seua comunicació i tractament per part d'aquesta.  
4. Exercici de drets: pot exercitar-se el dret d'accés, rectificació, supressió, limitació, oposició i portabilitat de dades de caràcter personal de manera presencial o telemàtica, de conformitat amb el que preveu l'enllaç següent  
https://www.gva.es/es/web/portal/inicio/procedimientos'id\_proc=19272  
5. Reclamacions: Sense perjudici de qualsevol altre recurs administratiu o acció judicial, qualsevol persona interessada té dret a presentar una reclamació en l'Agència Espanyola de Protecció de Dades si considera que el tractament de dades personals que l'afecta infringeix la normativa en matèria de protecció de dades.  
6. Pot obtindre's informació més detallada en el següent enllaç:  
http://politicaterritorial.gva.es/va/registre-d-activitats-de-tractament  
  
Article 17. Privació d'ajudes  
No es concediran estes ajudes a les persones sancionades per resolució ferma en relació amb l'incompliment de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.   
Article 18. Pàgines web amb la informació d'aquesta convocatòria  
1. Seu electrònica GVA, apartat Ciutadania/ Ajudes, Beques i Subvencions:   
https://sede.gva.es/es/web/sede\_electronica/inicio#  
2. Pàgina web de la Conselleria de Política Territorial, Obres Públiques i Mobilitat  
http://politicaterritorial.gva.es/va/web/vias-ciclopeatonales/ajudes-per-a-la-compra-de-bicicletes  
  
València, 11 de juny de 2020.- El conseller de Política Territorial, Obres Públiques i Mobilitat: Arcadi España García.